ועדת הכלכלה, כנסת 17, פרוטוקול מספר 97, 2006-11-07 09:30

משה כחלון: בוקר טוב.

משה כחלון: אני פותח את ישיבת ועדת הכלכלה.

משה כחלון: על סדר היום: החלת דין רציפות על הצעת חוק המועצה הישראלית לצרכנות, התשס"ו-2005, של חבר הכנסת אבשלום וילן.

חנה טירי: הממשלה מתנגדת להחלת דין רציפות.

חנה טירי: שר התמ"ת מתנגד לסעיף 4 להצעה, כלומר, לנושא של מינוי דירקטורים על ידי ועדה בוחרת.

חנה טירי: מאחר והמועצה לצרכנות היא חברה ממשלתית, שר התמ"ת סבור שההסדרה שקבועה בחוק החברות הממשלתיות לעניין מינוי דירקטורים, היא יפה ונכונה גם לעניין המועצה לצרכנות.

חנה טירי: השר סבור שהמועצה לצרכנות כי היא כמו כל חברה ממשלתית אחרת, ולכן מינוי הדירקטורים צריך להיעשות כאמור בחוק החברות הממשלתיות.

לאה ורון: מי יושב ראש הדירקטוריון?

חנה טירי: ארנון מנטבר.

אבשלום וילן: אני לא מבין משהו.

אבשלום וילן: הרי דובר כבר בכל הנושא של הפרטת חברות ציבוריות וממשלתית.

אבשלום וילן: פה, בסך הכל, במקום חברה ממשלתית אנחנו מציעים שזה יהיה גוף עצמאי שיפעל לטובת הצרכן.

אבשלום וילן: גוף שהוא בפיקוח, כמו, נניח, רשות השידור, או משהו שהוא אפילו יותר עצמאי.

אבשלום וילן: אז כל הבעיה של שר התמ"ת זה לא הגנת על הצרכן, זה לא שמירה על חופש הפרט, אלא 11 דירקטורים?

אבשלום וילן: הביג דיל?

אבשלום וילן: שישים עוד כמה ג'ובים פוליטיים?

אבשלום וילן: לא מספיק עברנו בשנה האחרונה?

אבשלום וילן: לא מספיק עומדים שרים למשפט?

אבשלום וילן: במקום לברך?

אבשלום וילן: מה?

אבשלום וילן: הוא רוצה לעבור דרך המסלולים שטובים מחבריו כבר עברו?

אבשלום וילן: מה כל הסיפור הזה?

אתי בנדלר: אף פעם אין להם ברירה.

אתי בנדלר: הם חייבים לשקף את עמדת ה - - -

אבשלום וילן: לפחות שאראה את זה על פניהם.

חנה טירי: אנחנו עובדי ציבור.

חנה טירי: אנחנו משקפים את עמדת השר ואני מחויבים לעמדת השר.

ביתיה פודר ביטל: כפי שראיתם, אנחנו סיכמנו על תוספת תקציב למועצה ובסך הכל, בסיבוב הראשון, תמכנו בהצעת החוק.

ביתיה פודר ביטל: בסיבוב השני, קרה מה שקרה – כרגע אני מתייחסת לזה שהממשלה החליטה מה שהחליטה.

אבשלום וילן: מה היתה עמדת שר האוצר בדיון?

ביתיה פודר ביטל: הוא התנגד להחלת הרציפות.

ביתיה פודר ביטל: בחוק ההסדרים היתה הצעה, שירדה בסוף מחוק ההסדרים, להוציא לגמרי את המועצה הישראלית לצרכנות מן הממשלה, תוך זה שממשיכים לתת לה תקציב, אבל להרחיק אותה יותר, שלב אחד מעבר לזה.

ביתיה פודר ביטל: זה לא התקבל על דעת משרד המשפטים.

ביתיה פודר ביטל: זה עשה מהומה ציבורית כאילו משרד האוצר רוצה לסגור את המועצה, מה שבאמת לא היה נכון.

ביתיה פודר ביטל: כרגע זה המצב.

ביתיה פודר ביטל: עמדת הממשלה כבר נאמרה, ואין לי מה להגיד.

אבשלום וילן: מי היה בממשלה, הצדיק היחידי בסדום, שתמך?

ביתיה פודר ביטל: שר המשפטים.

אבשלום וילן: אז משרד המשפטים, שקודם הפך את האוצר, בסוף הסכים.

רוני נויבאור: משרד המשפטים, באופן עקרוני, בעד המועצה הישראלית לצרכנות וכל מה שיאפשר לה לפעול באופן תקין.

רוני נויבאור: משרד המשפטים עצמו ממונה על חלק מההיבטים הצרכניים כי הוא ממונה על תחום החוזים האחידים, ובזה עוסק היועץ המשפטי לממשלה, בתוך משרד המשפטים.

רוני נויבאור: באופן עקרוני, אנחנו מתנגדים באופן תדיר להצעה של משרד האוצר, בשני חוקי ההסדרים האחרונים, לנתק ולהפך את המועצה הישראלית לצרכנות לעמותה כיוון שאז היא תהיה נתונה לחסדי הממשלה.

רוני נויבאור: הממשלה מחויבת כלפי חברה ממשלתית, אפשר לחנוק להם את התקציב, אבל זאת אמירה אחרת מאשר לחנוק עמותה.

ביתיה פודר ביטל: יש לי הערה ספציפית.

ביתיה פודר ביטל: יש לנו את החלטת ועדת השרים.

ביתיה פודר ביטל: אם זה יבוא שוב לוועדת השרים, אני חושבת שעמדת שר האוצר תהיה שונה אולם ועדת השרים החליטה מה שהחליטה.

אתי בנדלר: סליחה, האמירה שלך טעונה הבהרה.

אתי בנדלר: את סבורה - - -

ביתיה פודר ביטל: אז אני חוזרת בי.

ביתיה פודר ביטל: לא צריך להכביר מילים.

אתי בנדלר: אולי יש טעם להמתין עם זה ולהביא את זה לדיון חוזר בוועדת שרים?

אבשלום וילן: אני מציע שאנחנו כן נאשר דין רציפות, ואז נשלח המלצה של הוועדה.

אבשלום וילן: אני בעד לחץ, שתהיה המלצה חיובית של הוועדה והם ישקלו שוב.

אבשלום וילן: סביר להניח שהם יבינו.

אבשלום וילן: זה תואם עם משרד המשפטים.

לאה ורון: מה גם, שהתבשרנו מעל דפי העיתון שיש למשרד התמ"ת כוונה להדק את שיתוף הפעולה בין המועצה לצרכנות ובין התמ"ת.

אבשלום וילן: החוק כולו טוב לממשלה, טוב לאזרחים.

ביתיה פודר ביטל: בכל זאת הערה קטנה לעניין תקציב המועצה.

ביתיה פודר ביטל: בסעיף 5 לחוק נאמר: "תקציב המועצה ייקבע בחוק התקציב השנתי בסעיף תקציב נפרד כמשמעותו בחוק יסודות התקציב".

ביתיה פודר ביטל: אני רוצה להסביר לוועדה מהו סעיף תקציבי.

אבשלום וילן: אנחנו מכירים את זה, אנחנו לא מהיום בכנסת.

ביתיה פודר ביטל: סעיף תקציבי שיש לו 5 מיליון שקלים זה דבר – אל"ף, אין לנו סעיף פנוי, אבל נניח שנמציא סעיף 108 - - -

אבשלום וילן: אפשר יהיה לתקן אחרי זה.

אבשלום וילן: החוק הזה מהתחלה הועבר על ידי חבר הכנסת רומן ברונפמן בשיתוף עם משרד המשפטים.

אבשלום וילן: הוא לא חוק לנגח, הוא חוק לתועלת הציבור.

אבשלום וילן: זאת אומרת, אזרחים בשיתוף הממשלה.

אבשלום וילן: לכן סתם היתה פה תקיעה.

אבשלום וילן: אני באמת מציע, אדוני היושב ראש, שנעביר את זה, נשלח את זה אליהם עוד פעם, הם יעשו עוד דיון ואני מניח שהם יתמכו בזה.

אבשלום וילן: אני לא רואה בזה בעיה.

משה כחלון: אתה לא רוצה להצביע?

אבשלום וילן: אני בעד להצביע ובעד להודיע להם שזאת החלטתנו ושיתייחסו לכך פעם נוספת.

אבשלום וילן: שלא יצביעו נגד, מה העניין להצביע נגד?

משה כחלון: אתה מתכוון במליאה?

אבשלום וילן: כן.

אבשלום וילן: אחרי זה אני מוכן לכל התיקונים.

אבשלום וילן: בהכנה לקריאה שניה ושלישית נשב על הכל.

בתיה פודר ביטל: מתי ניתן יהיה לתקן את זה?

אתי בנדלר: רק אחרי שיחול על זה דין רציפות.

אבשלום וילן: אם אתם תאשרו את זה - - -

ביתיה פודר ביטל: תהיו קואופרטיבים לעניין - - -

אבשלום וילן: ביתיה, אנחנו פה לא זוללי אדם לתיאבון.

אבשלום וילן: בין ההכנה לקריאה השניה והשלישית צריך לשבת על המדוכה, לשמוע את ההערות.

אבשלום וילן: בוועדה הזאת, למרות שהיו"ר הוא נציג בכיר של האופוזיציה, כל הדיונים פה הם ענייניים וההחלטות מתקבלות בשכל.

אבשלום וילן: יש ויכוחים עם משרדי ממשלה, אנחנו שוקלים ובסופו של דבר מגיעים לקונצנזוס ואותו מובילים.

אבשלום וילן: אנחנו לא עושים דברים שהם לא הגיוניים.

רוני נויבאור: גם אנחנו, כעובדי משרד המשפטים, חייבים לסייע לכנסת, יש תיקונים שנרצה להביא לקראת קריאה שניה ושלישית.

אתי בנדלר: אין בזה שום חדש.

רוני נויבאור: כלומר, יש לנו תיקונים ספציפיים לגבי המבנה.

רוני נויבאור: אלה דברים שסוכמו בזמנו אבל כרגע יש קונספציות חדשות איך אפשר לסייע לעניין.

משה כחלון: למרות ההתנגדות של הממשלה אני מגלה פה הסכמה סמויה של הממשלה שהמועצה הזאת היא מועצה חשובה ולתועלת הציבור והצרכן הסופי.

משה כחלון: זה נושא שהוועדה שמה לנגד עיניה בקדנציה הזאת.

משה כחלון: יכול להיות שגם בקדנציה הקודמת היה כך, אבל בקדנציה הזאת הכרזנו שכל דבר שהוא לטובת הצרכן ולתועלת הציבור אנחנו נקדם.

משה כחלון: הצבעה

משה כחלון: נגד – אין

משה כחלון: ההצעה להחיל דין רציפות על חוק המועצה הישראלית לצרכנות, התשס"ו-2005, נתקבלה.

משה כחלון: נתקבל פה אחד.

משה כחלון: אני מקווה שהמליאה תתמוך בהצעת החוק הזאת וכמובן, לאחר מכן, כשהיא תגיע לכאן, להכנה לקריאה שניה ושלישית, נשמע את כל הגורמים הנוגעים בדבר ואת המציע.

משה כחלון: נקווה שנוציא תחת ידינו חוק טוב, שגם הולם את הצרכים של כולם.

משה כחלון: תודה רבה.

משה כחלון: הישיבה נעולה.